የበዓል ገበያ እና አርሶ አደሮች፡፡
ባሕር ዳር፡ ሚያዝያ 10/2012 ዓ.ም (አብመድ) የኮሮና ቫይረስ ወረርሽኝን ለመከላከል አርሶ አደሮች መሠረታዊ የኅብረት ሥራ ማኅበራትን እንዲጠቀሙ የአማራ ክልል ኅብረት ሥራ ማኅበራት ማስፋፊያ ኤጄንሲ አስታወቀ፡፡በበዓል ወቅት በሚደረገው እንቅስቃሴ ወረርሽኙ እንዳይስፋፋ የገጠሩ ለከተማው፣ የከተማው ደግሞ ለገጠሩ ሰው ጥንቃቄ ሊያደርግ እንደሚገባ አብመድ ያነጋገራቸው አርሶ አደሮች ተናገሩ፡፡አርሶ አደሮች ዘወትር ለከተማው ማኅበረሰብ የተለያዩ የምግብ እህሎችን፣ የበዓል ሰሞን ደግሞ በብዛት የዕርድ እንስሳትን ያቀርባሉ፤ ይህ ደግሞ የአንዱ የመኖር ለሌላው ትልቅ ትርጉም እንዳለው ማሳያ ነው፡፡ ገበሬው ያመረተውን እሸት እንኳን ሳይቀምስ ለከተማው ማኅበረሰብ ይዞ ይመጣል፡፡ የከተማው ማኅበረሰብ ደግሞ ለልፋቱ የሚመጥን ዋጋ ይከፍላል፡፡